Κιτ Κάρσον

Ο Χριστόφορος («Κιτ») Κάρσον (Christopher Houston Carson, 24 Δεκεμβρίου 1809Harvey Lewis Carter, "Dear Old Kit": The Historical Christopher Carson, σελ. 38-39, Norman: University of Oklahoma Press (Αύγουστος 1990) ISBN 978-0-8061-2253-3 – 23 Μαΐου 1868) ήταν Αμερικανός «πρωτοπόρος» («πιονιέρος») της Δύσης και μαχητής εναντίον των Ινδιάνων.

 Η ζωή του 
Ο Χριστόφορος Κάρσον γεννήθηκε το 1809 σε μία μικρή καλύβα του Κεντάκι, σύντομα όμως η οικογένειά του τράβηξε ακόμα πιο δυτικά, στην περιοχή του Μιζούρι. Τα χρόνια περνούσαν και ο μικρός μεγάλωνε κοντά στη φύση, που λάτρευε. Επειδή ήταν μικρόσωμος, ο πατέρας του τον φώναζε Κιτ, συντομεύοντας το «Χριστόφορος».

Όταν έγινε 15 χρονών τον έστειλαν κοντά σε έναν σελοποιό για να μάθει την τέχνη. Το όνειρο όμως του μικρόσωμου Κιτ ήταν η άγρια φύση. Κάποια νύχτα, όταν ο Κάρσον ήταν 16 ετών, το έσκασε από το αφεντικό του για να βρεθεί παραδουλευτής σε καραβάνι που μετέφερε ζώα στη Δύση. Έτσι άρχισε η σταδιοδρομία του Κιτ που έμελλε να τον κάνει διάσημο.

Στα καραβάνια ο Κιτ έμαθε την τέχνη του λάσου και του καμτσικιού, έμαθε να κυνηγά βούβαλους και να ζει τη σκληρή ζωή των «πρωτοπόρων». Ωστόσο το όνειρό του ήταν πάντα να ακολουθήσει τους κυνηγούς των βουνών στις περιπέτειές τους μέσα στην άγρια φύση.

Οι κυνηγοί των βουνών ήταν άνδρες πολύ σκληραγωγημένοι και δεν έπαιρναν τον καθένα στις ομάδες τους. Ο Κιτ χάρη στα προσόντα του, τους έπεισε να τον πάρουν κοντά τους κι έτσι το μεγάλο του όνειρο έπαιρνε σάρκα και οστά. Ως κυνηγός ο Κιτ είχε πολλές περιπέτειες με άγριους Ινδιάνους και ζώα. Πάντα όμως τα έβγαζε πέρα χάρη στην τόλμη, την εξυπνάδα και την ετοιμότητά του, που τον έκαναν να διακριθεί και να φτάσει να γίνει αρχηγός ομάδας. Ο Κάρσον εξερεύνησε δυτικά μέχρι την ισπανική Καλιφόρνια και βόρεια περνώντας από τα Βραχώδη Όρη. Οι περισσότεροι Ινδιάνοι τον γνώριζαν σαν «ο μικρός αρχηγός» και τον έτρεμαν. Με τα χρόνια όμως η αγορά της γούνας έπεσε. Οι κυνηγοί έπαψαν να κερδίζουν τα χρήματα που τους έκαναν να ριψοκινδυνεύουν. Ο Κιτ αποφάσισε τότε να νυμφευθεί και έζησε με τις φυλές Αραπάχο και Τσεγιέν. Όμως η ήσυχη οικογενειακή ζωή δεν ήταν γι' αυτόν.

Νέες περιπέτειες τον οδήγησαν στον αγώνα για την κατάκτηση της Καλιφόρνιας και το άνοιγμα του δρόμου προς τη Δύση. Προσλήφθηκε ως οδηγός, πραγματοποιώντας αποστολές στην Καλιφόρνια και το Όρεγκον, από τις οποίες έγινε διάσημος και συμπεριλήφθηκε ως ήρωας σε πολλά μυθιστορήματα.

Κατά τη διάρκεια του Αμερικανομεξικανικού πολέμου από το 1846 έως το 1848, ο Κάρσον ήταν μεταφορέας και ανιχνευτής, φημισμένος κυρίως λόγω του ταξιδιού του από τη μία ακτή στην άλλη, μεταφέροντας νέα για τον πόλεμο από την Καλιφόρνια στην έδρα της αμερικανικής κυβέρνησης στην Ουάσινγκτον. Στον Αμερικανικό Εμφύλιο Πόλεμο ηγήθηκε ενός συντάγματος κυρίως ισπανόφωνων εθελοντών πολεμώντας με το πλευρό των Βορείων. Αργότερα, κατά τη διάρκεια των Ινδιάνικων Πολέμων, ο Κάρσον ηγήθηκε στρατευμάτων για να καταστείλει διάφορες ινδιάνικες φυλές. Επικρίθηκε για την κατάκτηση των Ναβάχο και την αναγκαστική μεταφορά τους, κατά τη διάρκεια της οποίας πολλοί πέθαναν. Παίρνοντας τον τιμητικό τίτλο του στρατηγού, ο Κάρσον είναι ίσως ο μόνος αναλφάβητος Αμερικανός που έφτασε σε τόσο υψηλό στρατιωτικό βαθμό, καθώς δεν μπορούσε να γράψει τίποτε περισσότερο πέρα από το όνομά τουΚιτ Κάρσον, Κλασσικά Εικονογραφημένα, εκδόσεις Ατλαντίς.

Πέθανε στις 23 Μαΐου 1868, σε ηλικία 59 ετών. Η ζωή του Κιτ Κάρσον, γεμάτη από πολλές περιπέτειες και με συμμετοχές σε πολλά σημαντικά γεγονότα, προσέλκυσε την προσοχή μυθιστοριογράφων, ιστορικών και βιογράφων. Επίσης, η πόλη Κάρσον Σίτι στις ΗΠΑ πήρε το όνομά της από τον Κιτ Κάρσον.

Παραπομπές

Εξωτερικοί σύνδεσμοι


Κατηγορία:Αμερικανοί εξερευνητές